[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 28.2.2007

KOM(2007) 75 endelig

Forslag til

RÅDETS FORORDNING

om dispensation til Bulgarien og Rumænien fra visse bestemmelser i forordning (EF) nr. 2371/2002 vedrørende referenceniveauerne for fiskerflåderne

(forelagt af Kommissionen)

BEGRUNDELSE

Det er nødvendigt at tilpasse nogle af reglerne i den fælles fiskeripolitik, for at denne del af EU-lovgivningen også kan finde anvendelse på Bulgarien og Rumænien.

Vedlagte forslag til en rådsforordning indeholder tekniske tilpasninger.

Ifølge tiltrædelsestraktatens artikel 4, stk. 3, kan Rådet eller Kommissionen inden tiltrædelsen vedtage de foranstaltninger, der er omhandlet bl. a. i tiltrædelsesaktens artikel 56. Disse foranstaltninger træder i kraft med forbehold af, at denne traktat træder i kraft, og da på datoen herfor.

Ifølge tiltrædelsesaktens artikel 56 kan Rådet eller Kommissionen før tiltrædelsen tilpasse de retsakter, der kræver tilpasning på grund af tiltrædelsen, og for hvilke de fornødne tilpasninger ikke er fastsat i tiltrædelsesakten eller bilagene hertil. Disse tilpasninger anvendes fra tiltrædelsesdatoen.

Eftersom de referenceniveauer for fiskerflåderne, der er omhandlet i artikel 12 i Rådets forordning (EF) nr. 2371/2002, er summen af målene i de flerårige udviklingsprogrammer for 1997-2002 for hver fartøjskategori, bør der ikke fastsættes sådanne niveauer for de medlemsstater, der tiltræder EU efter disse programmers udløb.

Forslag til

RÅDETS FORORDNING

om dispensation til Bulgarien og Rumænien fra visse bestemmelser i forordning (EF) nr. 2371/2002 vedrørende referenceniveauerne for fiskerflåderne

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til traktaten vedrørende Bulgariens og Rumæniens tiltrædelse[1],

under henvisning til akten vedrørende Bulgariens og Rumæniens tiltrædelse, særlig artikel 56, og

ud fra følgende betragtninger:

1. I henhold til artikel 12 i Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik[2] skal der fastsættes referenceniveauer for medlemsstaternes flåder som summen af målene i det flerårige udviklingsprogram for 1997-2002 for hver fartøjskategori.

2. Bulgarien og Rumænien har ikke nogen mål som omhandlet i artikel 12 i forordning (EF) nr. 2371/2002.

3. Der kan kun fastsættes referenceniveauer for de nye medlemsstater ved henvisning til størrelsen af deres flåder på tiltrædelsestidspunktet. Dette ville imidlertid overflødiggøre de forpligtelser, der er omhandlet i artikel 11, stk. 2 og 4, i forordning (EF) nr. 2371/2002, idet de ville overlappe forpligtelserne i medfør af den tilgangs-/afgangsordning, der er omhandlet i artikel 13 i nævnte forordning.

4. De bulgarske og rumænske fiskerflåders fangstkapacitet på tiltrædelsestidspunktet vil danne grundlag for anvendelsen af tilgangs-/afgangsordningen som omhandlet i artikel 13 i forordning (EF) nr. 2371/2002.

5. Der bør derfor ikke fastsættes referenceniveauer som omhandlet i artikel 12 i forordning (EF) nr. 2371/2002 for de nye medlemsstater, ligesom artikel 11, stk. 2 og 4, i nævnte forordning heller ikke bør anvendes på dem, da dette ikke vil indvirke på de nye medlemsstaters forvaltning af flåden.

6. Der bør derfor gives dispensation til Bulgarien og Rumænien fra at anvende nævnte bestemmelser i forordning (EF) nr. 2371/2002 -

UDSTEDT FØLGENDE FORORDNING:

Artikel 1

Som en undtagelse anvendes artikel 11, stk. 2 og 4, og artikel 12 i forordning (EF) nr. 2371/2002 ikke på Bulgarien og Rumænien.

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende .

Den anvendes fra den 1. januar 2007.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

[1] EUT L 157 af 21.6.2005, s. 11.

[2] EFT L 358 af 31.12.2002, s. 59.